Infuzoriyalar

İnfuzoriyalar tipine 8000 nan aslam túr kiredi. Olar teńizde, dushshı suwlarda, ızǵar topıraqta jasawǵa iykemlesiw menen birge, geyparaları omırtqasız hám omırtqalı organizmlerde de parazitlik etedi.

İnfuzoriyalardıń denesinde kóp sandaǵı túrlishe jaylasqan kirpiksheler ornalasadı. Bul ápiwayılar ushın denede sapa jaǵınan hár túrli bolǵan kishkene generativ yadronın yamasa mikronukleustiń hám úlken vegetativ yadronın yamasa makronukleustin bolıwı tán. İnfuzoriyalardıń kópshiliginde kirpiksheler ómir boyına saqlanadı da olar kirpikliler — tsiliata (Ciliata) klassına birigedi. Geypara infuzoriyalarda kirpikler tirishilik tsikliniń belgili bir dáwirinde payda bolıp, soń joq boladı. Bunday infuzoriyalar sorıwshı infuzoriyalar — suktoriya (Suctoria) klassına toplanadı.

Solay etip, infuzoriyalar tipi kirpikli infuzoriyalar (Ciliata) hám sorıwshı infuzoriyalar (Suctoria) bolıp eki klasska bólinedi.

Kategoriya:Haywanlar